VBS-geldwasserysaak binnekort weer in die hof(Foto: Gulshan Khan/AFP) ŉ 29-jarige direkteur en haar maatskappy gebaseer in Groblersdal, Limpopo, sal op 2 Maart 2023 weer in die gespesialiseerde handelsmisdaadhof in Pretoria moet verskyn. Sy sal by ander beskuldigdes in die saak aansluit op aanklagte van geldwassery. Kol. Katlego Mogale, woordvoerder van die direktoraat vir prioriteitsmisdaadondersoeke (die Valke), sê ŉ bedrag van R51 000 is na bewering deur ŉ kommissie-agent aan die maatskappy oorbetaal vanaf VBS Mutual Bank. Uit dié oorbetaling is R5 000 oorgeplaas na die burgemeester van die Elias Motsoaledi-munisipaliteit. Die munisipaliteit het na bewering onwettige beleggings van miljarde rand in VBS gemaak waar die kommissie-agent die geld ontvang het. VBS is intussen gelikwideer. Maroela Media het vroeër berig die burgemeester is in November 2022 in hegtenis geneem in verband met aanklagte wat met VBS verband hou.